เงินบาทเปิดตลาดที่ 30.60/62 บาท
ธนาคารซีไอเอ็มบี ไทย รายงาน เงินบาทเปิดตลาดเช้านี้อยู่ที่ระดับ 30.60/62 ปรับตัวแข็งค่าตามเงินยูโร
13 มี.ค. 2555

ธนาคารซีไอเอ็มบี ไทย รายงาน เงินบาทเปิดตลาดเช้านี้อยู่ที่ระดับ 30.60/62 ปรับตัวแข็งค่าตามเงินยูโร
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.60/62 บาท/ดอลลาร์ ปรับตัวแข็งค่าเล็กน้อยจากช่วงปิดตลาดเย็นวานนี้ที่ระดับ 30.64/66 บาท/ดอลลาร์ และเมื่อเวลา 08.36 น. เงินบาทปรับตัวแข็งค่ามาอยู่ที่ระดับ 30.57/59 บาท/ดอลลาร์ เคลื่อนไหวตามค่าเงินยูโร
"(เงินบาท)ปรับตัวแข็งค่าเล็กน้อย น่าจะเป็น sideway มากกว่า เพราะไม่ได้แตกต่างจากเมื่อวานเยอะมาก อาจเป็นผลจาก exporter ทยอยขายบ้าง และการทำกำไรระยะสั้น บาทก็เลยแข็งค่าตามยูโร" นักบริหารเงิน กล่าว
ปัจจัยที่ตลาดจับตาดูยังคงเป็นเรื่องแนวทางการปัญหาหนี้สาธารณะของกรีซ และรอดูผลประชุมรัฐมนตรีคลังในกลุ่มยูโรโซน ตลอดจนการประชุมธนาคารกลางสหรัฐ(เฟด) เพื่อกำหนดนโยบายอัตราดอกเบี้ย 
สำหรับความเคลื่อนไหวของค่าเงินสกุลหลักต่างประเทศที่สำคัญช่วงเช้านี้ เงินเยนอยู่ที่ระดับ 82.36/41 เยน/ดอลลาร์ ปรับตัวอ่อนค่าจากระดับ 82.25/30 เยน/ดอลลาร์ ส่วนเงินยูโรอยู่ที่ระดับ 1.3165/3170 ดอลลาร์/ยูโร ปรับตัวแข็งค่าจากระดับ 1.3120/3128 ดอลลาร์/ยูโร
นักบริหารเงิน คาดว่า เงินบาทจะเคลื่อนไหวในกรอบระหว่าง 30.50-30.70 บาท/ดอลลาร์